Publikované pred rokom: 09.09.2014 / Redakcia , čítaní: 772
Ericsson a Slovak Telekom dosiahli v mobilnej sieti LTE rýchlosť prenosu dát 300 Mb/s. Praktický test sa uskutočnil v reálnych podmienkach na sieti Slovak Telekom. Rýchlostný rekord bol dosiahnutý vďaka technológii intra-band LTE Carrier Aggregation, ktorú využíva najnovšia generácia mobilných dátových sietí LTE Advanced.
Technológia Carrier Aggregation umožňuje mobilným operátorom efektívnejšie využívať frekvenčné pásmo skombinovaním dvoch alebo viacerých kanálov. Používateľské zariadenie v tomto prípade získava dáta z oboch kanálov súčasne. Okrem vyššej rýchlosti Carrier Aggregation prispeje k efektívnejšiemu využitiu spektra.
Praktická ukážka sa uskutočnila na živej sieti a v reálnych podmienkach na bratislavskej Magio pláži, v rozsahu 2× 20 MHz v pásme 2600 MHz. Hoci sa doteraz uskutočnilo niekoľko podobných verejných testov, test v Bratislave predsa len získal svetové prvenstvo. Ako prvý na svete totiž dosiahol rýchlosť 300 Mb/s v rámci jedného pásma. Infraštruktúru na test dodal Ericsson a zariadenie, na ktorom bol test uskutočnený, využilo prototyp čipu od spoločnosti Qualcomm.